HMPRO ปิดสาขา “เอกมัย-รามอินทรา” 3 วัน หลัง “ศคบ.” ประกาศเป็นพื้นที่เฝ้าระวัง
HMPRO ประกาศปิดการให้บริการ “สาขาเอกมัย และรามอินทรา” เป็นเวลา 3 วัน เพื่อทำความสะอาดและคัดกรองพนักงาน อย่างเคร่งครัด หลัง ศคบ. แจ้งให้เป็นพื้นที่เฝ้าระวังความเสี่ยงการแพร่กระจายเชื้อโควิด-19
HMPRO ปิดสาขา “เอกมัย-รามอินทรา” 3 วัน พร้อมบิ๊กคลีนนิ่ง-คัดกรองพนักงาน หลัง “ศคบ.” ประกาศเป็นพื้นที่เฝ้าระวัง
4 มิ.ย. 2564

บริษัท โฮม โปรดักส์ เซ็นเตอร์ จำกัด (มหาชน) หรือ HMPRO เปิดเผยว่า ตามที่ประกาศศูนย์บริหารสถานการณ์โควิด-19 มีการระบุแจ้งสถานที่ โฮมโปร สาขาเอกมัย และรามอินทรา ให้เป็นพื้นที่เฝ้าระวังความเสี่ยงต่อการติดเชื้อโควิด-19 ทางบริษัทฯจึงได้ตระหนักถึงความปลอดภัยของลูกค้าและพนักงาน โดยได้มีดำเนินการดังนี้
1.การจัดการด้านสถานที่ โดยปิดการให้บริการเป็นเวลา 3 วัน ตั้งแต่ วันศุกร์ที่ 4 มิถุนายน 2564 ถึง วันอาทิตย์ที่ 6 มิถุนายน 2564 และ Deep Cleaning ทำความสะอาดและฉีดน้ำยา พ่นฆ่าเชื้อ ตามมาตรการของกระทรวงสาธารณสุข ทำความสะอาดทุกพื้นที่ทั้งภายใน ภายนอกร้านค้า และพื้นที่โดยรอบ
2.การจัดการด้านพนักงาน ทั้งนี้ได้ตรวจคัดกรองพนักงานที่ปฏิบัติงานทั้งหมด และส่งตัวผู้ที่ติดเชื้อเข้ารับการรักษา และเฝ้าระวังโดยการกักตัวพนักงานที่มีความเสี่ยงทุกคนเป็นเวลา 14 วัน ซึ่งพนักงานที่ผ่านการกักตัว 14 วันและพร้อมที่จะกลับเข้ามาปฏิบัติงาน จะได้รับการตรวจหาเชื้ออีกครั้งเพื่อให้มั่นใจจากการปลอดเชื้อโควิด-19
โดยบริษัทได้ตระหนักถึงความปลอดภัยของลูกค้าและพนักงานเป็นสิ่งสำคัญ จึงได้ทำการยกระดับมาตรการการป้องกันทางด้านสุขอนามัยตามกระทรวงสาธารณสุขอย่างเคร่งครัด และทำการผลักดันเรื่องการฉีดวัคซีนให้กับพนักงานทุกคนอย่างเร่งด่วน
ทั้งนี้ ทางบริษัทยังระบุว่า เนื่องจากโฮมโปรเอกมัย และรามอินทรา ได้เป็นพื้นที่เฝ้าระวังความเสี่ยง จึงได้ปิดทำการ 3 วัน เพื่อสร้างความปลอดภัยและความมั่นใจ ให้ลูกค้าและพนักงาน และขออภัยในความไม่สะดวก หากลูกค้ามีความจำเป็นต้องการติดต่อหรือใช้บริการ ซึ่งสามารถติดต่อผ่านช่องทาง Chat&amp;Shop4You ของสาขาหรือช่องทาง Call Center (1284)